b'\n_START_ARTICLE_\nMeklari\n_START_SECTION_\nP\xc3\xb6rssimeklari\n_START_PARAGRAPH_\nMeklari vastaanottaa asiakkailta toimeksiantoja, muokkaa niit\xc3\xa4 ja v\xc3\xa4litt\xc3\xa4\xc3\xa4 ne p\xc3\xb6rssiin toteutettaviksi. Joissain tilanteissa meklari on suoraan yhteydess\xc3\xa4 asiakkaisiin ehdottaen toimeksiantoja. Yleens\xc3\xa4 meklarina toimiminen edellytt\xc3\xa4\xc3\xa4 ko. p\xc3\xb6rssin antamaa koulutusta kaupank\xc3\xa4yntitavoista, -s\xc3\xa4\xc3\xa4nn\xc3\xb6ist\xc3\xa4 sek\xc3\xa4 -j\xc3\xa4rjestelm\xc3\xa4st\xc3\xa4 tai p\xc3\xb6rssin vastaavan tutkinnon suorittamista._NEWLINE_Meklarin ty\xc3\xb6n kuva on muuttunut radikaalisti viimeisten vuosikymmenten aikana. Perinteisesti meklari on ollut p\xc3\xb6rssitalossa v\xc3\xa4litysliikett\xc3\xa4 edustanut henkil\xc3\xb6, jolla oli oikeus antaa p\xc3\xb6rssiin toimeksiantoja v\xc3\xa4litt\xc3\xa4j\xc3\xa4n nimiss\xc3\xa4 (huutokaupank\xc3\xa4ynti). Kaupank\xc3\xa4ynnin siirtyess\xc3\xa4 tietoj\xc3\xa4rjestelmiin meklari siirtyi v\xc3\xa4hitellen pois p\xc3\xb6rssitaloista ja hoiti viestinn\xc3\xa4n p\xc3\xb6rssin kanssa kaupank\xc3\xa4yntij\xc3\xa4rjestelm\xc3\xa4n kautta. P\xc3\xa4\xc3\xa4osan toimeksiannoista meklari kuitenkin vastaanotti edelleen perinteisesti puhelimitse. Kaupank\xc3\xa4ynnin automatisoituessa meklarin ty\xc3\xb6n osaksi on tullut yh\xc3\xa4 enemm\xc3\xa4n verkkopalveluista tai muilta v\xc3\xa4litt\xc3\xa4jilt\xc3\xa4 saapuvan toimeksiantovirran tarkkailu. Osa meklareista valvoo t\xc3\xa4llaisten toimeksiantojen v\xc3\xa4lityst\xc3\xa4 p\xc3\xb6rssiin sek\xc3\xa4 suorittaa tarvittavat muokkaus- ja korjaustoimet. Toisaalta osa meklareista hoitaa perinteisemm\xc3\xa4ll\xc3\xa4 mallilla paljon yhteydenpitoa vaativia instituutioasiakkaita.'